钦定古今图书集成/明伦汇编/官常典/第798卷 > 石璞
## 钦定古今图书集成/明伦汇编/官常典/第798卷 > 石璞

按《明外史》本传：“璞字仲玉，临漳人。永乐九年举于乡，
入国学，选授御史。宣德初，劾镇守宁夏梁铭，下之狱。
英宗即位，迁江西按察使。坐逸囚，降副使。璞善断疑
狱，民娶妇三日，归宁，失之妇。翁讼婿杀女，诬服论死。
璞祷于神，梦神示以麦字。璞曰：‘麦者，两人夹一人也’。
比明，械囚趣行刑。囚未出，一童子窥门屏间，捕入，则”
道士徒也。叱曰：“尔师令尔侦事乎？”童子首实，果二道
士匿妇槁麦中，立捕论如法。在江西数年，风纪整肃，
虽妇竖无不知。石宪使者，历山西左右布政使。工部
尚书王巹狷介，为王振所侮，未衰，引年去。振尝归蔚
州祀墓，璞承奉惟谨。振悦，召代巹为尚书。处州贼叶
宗留作乱，总兵官徐恭等出征，以璞参其军事。师未
至，宗留已为其党陈《鉴胡》所杀。巡抚张骥招降鉴胡，
贼势稍息。璞等逗遛无功，为御史所劾，俟师旋罪之。
已而景帝嗣位，召还。论功，兼大理寺卿。寻出募山西
义勇。还朝。会中官金英下狱，法司劾璞尝赂英，遂并
下璞狱，当斩，特宥之。出理大同军饷。寇犯马营，命总
督宣府军务。至则寇已退，还理部事。河决沙湾，命治
之。以决口未易塞，濬渠自黑洋山至徐州，以通漕艘，
而沙湾决如故。乃命内官黎贤等偕御史彭谊助之，
于沙湾筑石堤以御决河，开月河二，引水益运河以
杀水势，决乃塞。东宫改建，加太子太保。璞言：“京师盗
贼多出军伍间，有获者，辄云粮饷亏减，妻孥饥冻故。
又闻两畿、山东、河南被灾，穷民多事剽掠，不及今拊
循，恐方来之忧，甚于边患。口外守军，夜行昼伏，艰苦
万状。今边疆未尽，宜增饷以作士气，乃反减其月粮，
此实启盗误国之端，非节财足用之术。”帝深纳其言。
沙湾复决，璞再往治之。以母忧归。五年起复。寻改兵
部尚书，与于谦协理部事。湖广苗乱，璞总督军务，讨
之。英宗复位，命致仕。后以李贤荐，召欲用之。而璞老
瞆，乃以为南京左都御史。不能任事，为门达所劾，罢
归，卒。巹，郿人。永乐中乡荐，历山东左布政使。所至有
惠政。正统六年入为工部左侍郎。吴中殁，进为尚书归家十五年卒。